Nuyá̱ akupkámun jintinkiartin Jesus warintiak chichakat tusa wajatki̱ werimiayi.
Werí iniimiayi “Uuntá,
wi tuke iwiaaku átaj takun ¿warinia túratniuitiaj?”
tímiayi.
Tutai Jesus aya̱k “¿Yus Papinium Muisais áarmanum waritia áarmait.
Itiur áujeam?”
tímiayi.
Akupkámun jintinkiartin aya̱k “Ju̱na tawai,
tuke enentáimjiai Uunt Yus ame Yúsrum nekas takamtsuk enentái̱ji̱a̱i̱ tura ashí ame kakarmarmiji̱a̱i̱ tura ashí ame enentáimtairmiji̱a̱i̱sha aneata.
Tura ame aya̱shim aneamna nútiksamek ame írutramurmesha aneata.
Núchakait” tímiayi.
Tutai Jesus chichaak “Péṉker aimkiame.
Nu túram iwiaaku pujustatme.”
Tutai akupkámun jintinkiartin ni inintramun kíishtumaktajtsa wakerak “Winia írutramursha ¿ya ainia?”
Takui̱ Jesus chicharuk “Jerusaréṉnumia̱ jintia Jirikiúnam jeana nú jintianam áishmaṉ wéan kasa áishmaṉ tariar ni warirí̱n tura pushiri̱ncha kasarkarmiayi.
Tura awatrar mayái̱ ashirak aju̱a̱ntar ikiukiarmiayi.
Tura Yúsnan pujurin ukunmaṉ winis nú aishmaṉkan wainiak iikiaṉ iis ikiukmiayi.
Nuyá̱ ukunam Yúsnan pujurniu yáintri̱sha nu jintianam wesa nú aishmaṉkan wainiak iisan ikiuak wémiayi.
Tura nuyá̱ Samariamaya̱ áishmaṉsha nu jintianmaṉ wesa nú aishmaṉkan wainiak ní shuarinchunak waitnentramiayi.
Nuyá̱ nú aishmaṉkan weantuk ni numpamnamuri̱n asuitiji̱a̱i̱ tura wíniuja̱i̱ tsuar jaanchji̱a̱i̱ penuarmiayi.
Tura ni kawairi̱i̱n ekenak jukimiayi.
Tura írar kanutainiam jukí̱ ejé nu áishmaṉkan péṉker wainkiamiayi.
Tura kashin tsawa̱rmatai Samarianmaya̱ áishmaṉ weak jimiará kuítian jusa je̱á̱ nérenniuri̱n susamiayi.
Susa chichaak ‘Jú̱ aishmaṉ péṉker waitrukta.
Tura wi amaajna ju̱ táasmataisha wi wáketkun akiktájme’ tímiayi.
Kame ámiji̱a̱i̱sha nu menaint ainia nu ¿túa imiá nekas katsumkamun waitnentramia?”
tímiayi Jesus.
Takui̱ akupkámun jintinkiartin chichaak “Katsumkamun waitnentramia nú” takui̱ Jesus chicharuk “Amesha weme núnismek túrata” tímiayi.